b'\n_START_ARTICLE_\nPoskus\n_START_PARAGRAPH_\nPoskus (tudi poizkus in preskus) ali eksperiment je korak v znanstveni metodi, ki d\xc3\xa1 najprimernej\xc5\xa1ega med modeli ali domnevami. Uporablja se tudi za potrditev oziroma zavrnitev obstoje\xc4\x8de teorije ali nove domneve._NEWLINE_Pri poskusu se v nadzorovanih pogojih preverja veljavnost dolo\xc4\x8denih teorij, domnev. Raziskovalec v eksperimentalno skupino vpelje spremenljivko, katere vpliv \xc5\xbeeli prou\xc4\x8devati in potem opazuje ter meri vplivanje neodvisne spremenljivke glede na ostale. Npr. zdravnik razdeli zdravo skupino ljudi na dve podskupini: poskusno skupino, ki jo sestavljajo kadilci, in nadzorno z nekadilci. Neodvisna spremenljivka je kajenje, ki ga glede domnevnega vpliva za nastanek raka na plju\xc4\x8dih lo\xc4\x8di od ostalih spremenljivk (npr. onesna\xc5\xbeenost bivalnega okolja, genetske predispozicije ipd.). Kon\xc4\x8dne ugotovitve (\xc2\xbbkajenje povzro\xc4\x8da raka na plju\xc4\x8dih\xc2\xab) navadno raziskovalec poda v kvantificirani obliki (o\xc5\xa1tevil\xc4\x8deni, s tabelami oz. grafi), ostali raziskovalci pa jih lahko nato ponovijo in bodisi potrdijo, bodisi zavr\xc5\xbeejo. Poskus je dosti bolj uveljavljen v naravoslovnih kot v dru\xc5\xbeboslovnih znanostih, kjer je izpostavljen \xc5\xa1tevilnim eti\xc4\x8dnim pomislekom in slabosti, da se ljudje v poskusu pogosto obna\xc5\xa1ajo v skladu s pri\xc4\x8dakovanji raziskovalca._NEWLINE_Prvi, ki je za odgovor na znanstvena vpra\xc5\xa1anja namesto uporabe dedukcije podpiral uporabo poskusa, je bil angle\xc5\xa1ki filozof in znanstvenik iz 16. stoletja Francis Bacon.'